Makúch, Jozef, guvernér Národnej banky Slovenska (2018-05-22):
Takže dobrý deň. Vážený pán predsedajúci, panie poslankyne, páni poslanci, dovoľte mi uviesť správu o výsledku hospodárenia Národnej banky Slovenska za rok 2017. V zmysle zákona 566/1992 predkladáme túto správu. Jej súčasťou je aj správa nezávislého audítora a účtovná závierka k 31. decembru 2017. Národná banka sa podieľa na jednotnej menovej politike eurosystému, čo samozrejme má vplyv aj na naše hospodárenie. V roku 2017 sme sa zúčastnili z tohto dôvodu na menovo politických programoch v súlade s rozhodnutím Rady guvernérov. Za účelom podpory ekonomického prostredia nakúpila Národná banka v priebehu roka 2017 dlhopisy emitované na území Slovenskej republiky v rámci tretieho programu nákupu krytých dlhopisov a programu aktív verejného sektora na sekundárnom trhu. Z týchto programov odviedla banka do štátneho rozpočtu Slovenskej republiky zrážkovú daň 28 miliónov eur. NBS ako jediná centrálna banka v eurosystéme je povinná uplatňovať zrážkovú daň z príjmov z tohto druhu dlhopisov. V oblasti výkonu dohľadu nad finančným trhom zabezpečuje Národná banka Slovenska činnosti, ktoré vyplývajú z jednotného mechanizmu dohľadu v eurosystéme. Úzko spolupracuje s Európskou centrálnou bankou a národnými centrálnymi bankami a zapája sa do spoločných dohľadov nad bankami v eurosystéme. Zabezpečuje pôsobnosť a právomoci Rady pre riešenie krízových situácií a vykonáva ochranu spotrebiteľa na finančnom trhu. S postupným rozširovaním kompetencií Národnej banky Slovenska v oblasti dohľadu pokračovalo upevňovanie podielu dohľadu na zamestnanosti banky. Ku koncu roku 2017 pracovalo vo všetkých organizačných útvaroch Národnej banky Slovenska 1 093 zamestnancov. Za rok 2017 sme vykázali zisk 128 miliónov eur. Hlavným zdrojom zisku boli finančné operácie, z ktorých bol v roku 2017 vykázaný zisk 196 miliónov eur. Podieľal sa na ňom najmä zisk z výkonu menovej politiky 130 miliónov eur a zisk zo správy investičných rezerv 
43 miliónov eur. Z prerozdelenia menového príjmu eurosystému v roku 2017 vykázala Národná banka Slovenska čistý výnos 
79 miliónov eur. Ďalej Národná banka Slovenska vykázala podiel na zisku Európskej centrálnej banky 13 miliónov eur. Čisté náklady na emisii obeživa v roku 2017 predstavovali 
3 milióny eur, banka zabezpečila výrobu obehových mincí v počte 43,6 milióna kusov a razbu šesť druhov zberateľských mincí v počte 49-tisíc kusov. Výnosy z emisií v roku 2017 tvorili hlavne tržby z predaja zberateľských mincí. V roku 2017 boli čisté náklady na zabezpečenie prevádzky banky 65 miliónov eur. V štruktúre prevádzkových nákladov boli najvýznamnejšími položkami náklady na zamestnancov 38 %, náklady na prevádzku a správu 29 %, sociálne náklady 21 % a odpisy dlhodobého majetku 12 %. Národná banka Slovenska pokrýva svoju prevádzku výlučne z vlastných zdrojov a nie je financovaná zo štátneho rozpočtu, ani z rozpočtu verejnej správy. Banka dôsledne uplatňuje vnútorné postupy riadenia a kontroly na zabezpečenie hospodárneho vynakladania finančných prostriedkov. V zmysle platnej legislatívy sa vytvorený zisk používa na úhradu straty z minulých rokov, prípadne na prídely do rezervného fondu a ďalších fondov vytváraných zo zisku. Banka nemôže odvádzať prípadné voľné zdroje pri rozdeľovaní zisku do štátneho rozpočtu. V zmysle zákona banková rada Národnej banky Slovenska dňa 6. marca 2018 rozhodla, že zisk za rok 2017 sa v plnej výške 128 miliónov eur použije na zníženie strát z minulých rokov. Kumulovaná strata z minulých rokov tvorí čím najväčší podiel na zápornom vlastnom imaní, ktoré bolo k 
31. 12. 2017 v objeme 3 miliardy 42 miliónov eur. Súčasťou vlastného imania je všeobecná rezerva na finančné riziká. V súlade s rozhodnutím bankovej rady zo dňa 30. januára 2018 bola všeobecná rezerva na finančné riziká ponechaná na úrovni 630 miliónov eur, čo je rovnaký objem, ako bol k 31. 12. 2016. Všeobecná rezerva na finančné riziká sa tvorí za účelom eliminovať neistotu vývoja na finančných trhoch a zabezpečiť sa voči kurzovému, úverovému, úrokovému riziku a rizikám vyplývajúcich z pohybu cien zlata. Rezerva je každoročne prehodnocovaná a o jej výške rozhoduje banková rada. Predkladaný materiál obsahuje aj auditovanú účtovnú závierku. Audit bol vykonaný v súlade s medzinárodnými audítorskými štandardmi a audítor vydal k účtovnej závierke Národnej banky Slovenska správu s nepodmieneným názorom. To znamená, že vyjadril názor, že účtovná závierka poskytuje pravdivý a verný obraz finančnej situácie banky k 31. decembru 2017. Vážené panie poslankyne, vážení páni poslanci, dovoľujem si vám navrhnúť na základe predloženého materiálu môjho stručného zhodnotenia výsledkov Národnej banky Slovenska za rok 2017 a priloženej správy nezávislého audítora, aby Národná rada Slovenskej republiky zobrala na vedomie výsledky hospodárenia Národnej banky Slovenska za rok 2017 tak, ako sú obsiahnuté v priloženom materiáli. Ďakujem vám za pozornosť.